Isroil Trampning tashrifi oldidan falastinliklarga nisbatan bir qator yengilliklarni tasdiqladi

Isroil xavfsizlik mahkamasi AQSh prezidenti Donald Trampning tashrifi oldidan, 21-may kuni kechqurun Iordan daryosining G‘arbiy qirg‘og‘idagi falastinliklar sharoitlarini yengillashtirishga qaratilgan qator choralarni tasdiqladi, deb yozadi “TASS”.

Haaretz gazetasi ma’lumotlariga ko‘ra, vazirlarga tasdiqlash uchun taqdim etilgan choralar paketi G‘arbiy qirg‘oq va Isroil o‘rtasidagi nazorat-o‘tkazish punktidan Isroilda ishlash huquqiga ega falastinliklar o‘tishini yengillashtirish, Isroil va Iordaniya o‘rtasidagi “Allenbi” ko‘prigidagi nazorat-o‘tkazish punktining ish soatlarini ko‘paytirish, falastinliklarning qurib bo‘lingan minglab uylari uchun ruxsatnoma taqdim etishni o‘z ichiga oladi.
Nashr oliy mansabli isroillikka tayanib yozishicha, “ushbu qadamlar Trampning tashrifi arafasida Isroil tomonidan yaxshi niyat bilan qilingan harakat” sifatida o‘ylangan.
Donald Tramp Isroilga 22-may kuni ikki kunlik tashrif bilan keladi.